
13/05/2014

הכנסת התשע-עשרה
נוסח לא מתוקן

מושב שני
<פרוטוקול מס'  178>
מישיבת ועדת החוקה, חוק ומשפט
יום שלישי, י"ג באייר התשע"ד (13 במאי 2014), שעה 11:30
<סדר היום:>
<1. הצעת חוק ההוצאה לפועל (תיקון מס' 43), התשע"ד-2014>
2. הצעת חוק ההוצאה לפועל (תיקון -ביטול מאסר חייבים), התשע"ד-2014 - הכנה לקריאה שנייה 
     ושלישית
נכחו:

<חברי הוועדה:> 
דוד רותם – היו"ר
קארין אלהרר

אברהם מיכאלי

מרב מיכאלי

אורי מקלב

עדי קול

דב חנין
<מוזמנים:> 
	עו"ד דלית זמיר
	–
	משרד המשפטים

	עו"ד שירן ברזילי גלוטר 
	–
	משרד המשפטים

	צילי נאה
	–
	משרד המשפטים

	הגר שחטר
	–
	מתמחה, משרד המשפטים 

	דוד מדיוני
	–
	מנהל רשות האכיפה והגבייה

	אריה כהן
	–
	סמנכ"ל אכיפה וגבייה, רשות האכיפה והגבייה

	עו"ד ענת הר אבן
	–
	יועצת משפטית, רשות האכיפה והגבייה

	עו"ד שירי לנג
	–
	ממונה חקיקה בלשכה המשפטית, הנהלת בתי המשפט

	עליזה ברלזון
	–
	מנהלת אגף, המוסד לביטוח לאומי

	עו"ד חנן פוטרמן
	–
	הלשכה המשפטית, המוסד  לביטוח לאומי

	עו"ד יחזקאל סיבק
	–
	עורכי דין

	עו"ד דני וקס
	–
	יועץ, איגוד הבנקים בישראל

	עו"ד דבי גילד-חיו
	–
	מקדמת מדיניות וחקיקה, האגודה לזכויות האזרח בישראל 

	רן מלמד
	–
	סמנכ"ל עמותת ידיד

	יעל קסטן רבסקי
	–
	סמנכ"ל עמותת ידיד

	עו"ד מאירה בסוק
	–
	יועצת משפטית, ארגון נעמ"ת

	ליזה בוקר
	–
	חברת הנהלה, ארגון "בנקים לא מעל החוק"

	אליסה דברה
	–
	מנהלת "בנקים לא מעל החוק"

	שמעון מלכה
	–
	דובר ועדת החוקה, חוק ומשפט


<ייעוץ משפטי:>
אלעזר שטרן
<מנהלת הוועדה:>
דורית ואג
<קצרנית פרלמנטרית:>
אושרה עצידה
<הצעת חוק ההוצאה לפועל (תיקון מס' 43), התשע"ד-2014>
<הצעת חוק ההוצאה לפועל (תיקון -ביטול מאסר חייבים), התשע"ד-2014>
<היו"ר דוד רותם:>
אני פותח את הישיבה.
<שירן ברזילי-גלוטר:>
עצרנו בחלק של המרשם אתמול.  במה שאלעזר פרסם היום זה בעמ' 3. אנחנו רוצים לתקן את סעיף 7ג. "בסעיף 7ג לחוק העיקרי, אחרי "פרק ו'1" יבוא "רישום במרשם חייבים משתמטים לפי הוראות פרק ו'2". אני אסביר בקצרה. 

<אברהם מיכאלי:>
דודו, אתה פיטרת את היועצים המשפטיים?

<היו"ר דוד רותם:>
לא, הם יגיעו תיכף. הם מאחרים, מה אני אעשה? אני רוצה אבל להתחיל.

<שירן ברזילי-גלוטר:>
סעיף 7ג מדבר למעשה על חזקה לגבי יכולת החייב. החייב צריך להוכיח את מידת היכולת שלו לפרוע את החוב ולהציג את המידע. אם הוא לא מרים את הנטל רואים אותו כבעל יכולת המשתמט מתשלום חובות לצורך הליכים מסוימים. אנחנו רוצים פשוט להכניס שגם לצורך רישום במרשם.

אני מקריאה עכשיו את תיקון סעיף 66ד רבתי (ה).

<היו"ר דוד רותם:>
אני רואה שתיקנו את זה ל-10,000 שקל.

<שירן ברזילי-גלוטר:>
כן.

<דוד מדיוני:>
כן, אתמול הודענו.

<היו"ר דוד רותם:>
בסדר גמור.

<שירן ברזילי-גלוטר:>
תיקון סעיף 66ד רבתי (ה) קטן עוסק בביטול הגבלה. למעשה, הוא אומר שרשם ההוצאה לפועל רשאי להורות על ביטול הגבלה אם הוא נוכח שהחייב מקיים את צו התשלום או הוראות בינו לבין הזוכה. מה שהיה כתוב עד עכשיו הוא שההסכם הזה בין הזוכה לבין החייב צריך להיות מאושר על-ידי רשם ההוצאה לפועל. אותו סעיף גם היה לנו במרשם החייבים וויתרנו על אישור הרשם לצורך העניין. מבחינתנו, זה מספיק שהזוכה והחייב מסכימים. לכן, גם בהגבלות אנחנו מבקשים לעשות אותו תיקון.
<היו"ר דוד רותם:>
טוב.

<שירן ברזילי-גלוטר:>
אני מקריאה תיקון סעיף 66ד: "בסעיף 66(ד)(ג) המילים "שאישר רשם ההוצאה לפועל" – יימחקו"." 

אני עוברת לתיקון סעיף 80 שעוסק בערעור לבית-המשפט. אנחנו מקבלים פה את ההצעה של הייעוץ המשפטי של הוועדה. אני מקריאה אותו וזה בעמ' 10:

 "בסעיף 80 לחוק העיקרי,
(1) בסעיף קטן (ב), במקום 69יב(א), 70(א) ו-74(א), יבוא "66ה(א)... " – שזה למעשה ההחלטה על הכניסה למרשם – "...66ז(ג)  - זה ההכנסה אחרי המחיקה – "...  66יב(א) ו-74(א);
(2)  בסעיף קטן (ב1) במקום..." -  כתוב פה "במקום" פעמיים  - "... 69יב(א), 70(א) ו-74(א)" יבוא "69יב(א) ו-74(א)".
זה אומר למעשה  שלהחלטות כניסה למרשם יש ערעור זכות.

<שירי לנג:>
רק לעניין הזה - מבלי לנקוט בעמדה האם הערעור צריך להיות ברשות או בזכות, אנחנו מותירים את זה לגמרי לשיקול דעתכם, אנחנו רק מבקשים להעיר שלהחלטה בהקשר הזה עשויה להיות השלכה על בתי המשפט בהיבט התקציבי ומכיוון שמספר החייבים שהולך להיות כלול במאגר הזה הולך להיות מאוד מאוד גדול. לכן, אנחנו נעקוב אחרי יישום החוק ובמידת הצורך נבוא בדברים עם האוצר כדי לקבל את תוספת התקנים הנדרשת לבתי המשפט.

<עדי קול:>
אנחנו בונים על זה שתדעו לעשות. ידענו שתבואו.
<שירן ברזילי-גלוטר:>
אלעזר, עוד דבר קטן שענת הפנה את תשומת ליבי. לא ציינו פה את סעיף 70 שלמעשה תיקנו אותו ולא ביטלנו אותו. לכן, אנחנו כן צריכים להשאיר אותו פה. בסדר? 

<אלעזר שטרן:>
נכון. 

<שירן ברזילי-גלוטר:>
אני כותבת לעצמי. נעשה את זה בנוסח אחר כך.

<היו"ר דוד רותם:>
טוב.

<שירן ברזילי-גלוטר:>
אני ממשיכה. אני עכשיו מגיעה לתיקון סעיף 7. למעשה, הוא נמצא בעמוד הראשון. סעיף 7 מדבר למעשה על המצאת אזהרה לחייב.  בסעיף קטן (א1) שמדבר על תוכן האזהרה אנחנו מבקשים לתקן אותו. אני מקריאה: " בחוק ההוצאה לפועל, התשכ"ז-1967, בסעיף 7 
(1)  בסעיף קטן (א1), במקום הסיפה החל במילים "או לנקוט" יבוא "לרשום אותו במרשם החייבים המשתמטים כאמור בפרק ו'2 או לנקוט הליכי הבאה או מאסר לפי פרק ז'2;"
אנחנו עכשיו בסעיף קטן (2) שמתקן את סעיף קטן (7) של סעיף 7 שמדבר על זה שלא יינקטו הליכים אלא אם החייב מתייצב או שהומצאה לו אזהרה בהמצאה מלאה. 

"בסעיף קטן (ג) במקום המילים "או הליכי הבאה או מאסר לפי פרק ז'2" יבוא "לא יירשם חייב במרשם החייבים המשתמטים כאמור בפרק ו'2, לא יינקטו נגד חייב הליכי הבאה לפי פרק ז'2 או הליכי מאסר לפי הפרק האמור";"  הכנסנו כאילו תיקון.
<היו"ר דוד רותם:>
כן. מה עם השיחה הטלפונית?

<שירן ברזילי-גלוטר:>
אנחנו מגיעים. סעיף קטן (3) למעשה מדבר  על הסמכות של הרשם לקבל מידע על כניסות ויציאות של חייב אם הוא סבור שהחייב נמצא בחו"ל והוא לא יכול להמציא את האזהרה. המידע הזה לא ניתן היום בזמן אמת, ולכן מה שאנחנו מציעים בסעיף הקטן שאני אקריא עכשיו זה לקבל עדכון כשהחייב מגיע לארץ.  אז "בסעיף קטן (ו)  במקום ל"מרשם האוכלוסין", יבוא "לרשות האוכלוסין וההגירה",  אחרי "מידע בדבר יציאות החייב מישראל וכניסותיו לישראל" יבוא "או עדכון על כניסת החייב לישראל, אם היה החייב מחוץ לישראל בזמן המצאת המידע", ואחרי "מידע מלא או חלקי בדבר יציאות החייב מישראל וכניסותיו לישראל" יבוא "או למסור לו עדכון על כניסת החייב לישראל, אם היה החייב מחוץ לישראל בזמן המצאת המידע".
<עדי קול:>
היה אותו דבר למאסר חייבים? כשהיה רק מאסר היתה לכם את האפשרות לדעת ל- - -?
<שירן ברזילי-גלוטר:>
כן, זה היה. 

"תיקון סעיף 7ב.  בסעיף 7ב לחוק העיקרי,  אחרי סעיף קטן (א1) יבוא:
(א1) מנהל מערכת ההוצאה לפועל או רשם ההוצאה לפועל, רשאים לצוות על הגורם המפורט בטור א' בפרט (14) לתוספת השנייה למסור להם את מספרי הטלפון הנייד או הנייח של החייב, ויכול שהמידע כאמור יימסר באמצעות גורם אחר מטעם הגורם שבתוספת, המספק שירות מידע לבירור מספרי טלפון, ובלבד שלא יימסרו מספרי טלפון של חייב אשר ביקש מהגורמים האמורים כי מספרים אלה יישארו חסויים;" 

זו בעצם סמכות שאנחנו רוצים לתת על מנת לספק שירות טוב יותר לחייבים.
"(2) מספרי טלפון כאמור בפסקה (1) יכולים לשמש את עובדי מערכת ההוצאה לפועל לצורך יצירת קשר עם החייב כדי ליידעו על הליכי ההוצאה לפועל המתנהלים נגדו;
(3) מידע שהתקבל לפי פסקה (1) לא יימסר לזוכה;"
<קריאה:>
יש לנו מספר התנגדויות.

<אברהם מיכאלי:>
תעצרי רגע פה. לא הבנתי מה ההיגיון שלכם בזה. פוחדים שזה סוד מדינה? לא הבנתי.

<היו"ר דוד רותם:>
לא, זה לא סוד למדינה אבל זה לא יכול להיות שיימסר מההוצאה לפועל טלפון של מישהו.

<אברהם מיכאלי:>
לא הבנתי. אני כזוכה - - - 

<היו"ר דוד רותם:>
אתה תחפש לך את הטלפון. תפנה אתה, תבדוק.

<אברהם מיכאלי:>
סליחה, זה סוד הטלפון הזה?

<היו"ר דוד רותם:>
זה לא סוד, אבל הם לא צריכים להשיג לך. הם לא צריכים לברר לך את הטלפון.

<אברהם מיכאלי:>
דודו, רגע. יש פה איזה מניעה שהזוכה יתקשר לחייב ויגיד לו: אדוני - - -

<עדי קול:>
לא, אבל לא יספקו לו את הטלפון - זה הכול. הוא יכול להתקשר.

<היו"ר דוד רותם:>
אין לי שום בעיה, שיתקשר. אני לא רוצה שההוצאה לפועל תמסור את הטלפונים.

<עדי קול:>
היא לא יכולה לעשות דבר כזה.

<היו"ר דוד רותם:>
אני נותן להם סמכות לקבל את הטלפונים  - - -

<אברהם מיכאלי:>
זוכה יכול להתקשר לחייב ויגיד לו - - -

<היו"ר דוד רותם:>
שיתקשר כמה שהוא רוצה.

<עדי קול:>
מתי שהוא רוצה שיתקשר ל-144.

<אברהם מיכאלי:>
אדוני, אני לא מבין את ההיגיון בזה.

<עדי קול:>
אנחנו לא רוצים שהרשות - - - 

<
אברהם מיכאלי:>
מה זה "לא רוצים"? הרבה דברים לא רוצים. בקטע הזה אני רוצה להבין את ההיגיון.

<היו"ר דוד רותם:>
ההיגיון הוא שאני לא רוצה שההוצאה לפועל  - - -
<אברהם מיכאלי:>
דודו, זה הסבר סתמי.

<היו"ר דוד רותם:>
אני לא חושב שיש לנו סמכות.

<אברהם מיכאלי:>
זה לגבי הטלפון, באמת.

<היו"ר דוד רותם:>
אז שאדם יברר את הטלפון של החייב שלו.

<שירן ברזילי-גלוטר:>
אני רוצה להדגיש שמדובר פה במספרים שהם לא חסויים. אפשר לקבל את המספר הזה באמצעות 144. 

<אברהם מיכאלי:>
חסוי גם את לא יכולה לקבל לפי מה שהקראת.

<דני וקס:>
אדוני, קודם כל הערה ראשונה. מדוע מספרים חסויים אי-אפשר למסור?
<היו"ר דוד רותם:>
אני לא רוצה שההוצאה לפועל יהיה פקיד שלך. הוא לא עובד שלך.

<דני וקס:>
מספרים חסויים אני, קודם כל, מקבל כרגע מבחינת מידע שההוצאה לפועל זכאית לקבל. זה דבר אחד. לא ברור לי העניין הזה של מספרים חסויים. ברור אם כך שכל החייבים במדינת ישראל יהפכו להיות חסויים. אני לא חושב שהמחוקק צריך לתת יד לכך - זו הערה אחת.

הערה שנייה היא לגבי עניין של האם הזוכה, בא כוח הזוכה, זכאי לקבל את מספר הטלפון. בשתי הישיבות הקודמות דיברנו לגבי איזונים, דיברנו לגבי כך שמידע צריך להיות נגיש. צריך להיות נגיש גם לזוכה.

<היו"ר דוד רותם:>
תפנה ל-144 תקבל את הטלפון שלי.

<קארין אלהרר:>
לזוכים שהם בדרך כלל הממסדיים יש מעל ומעבר משאבים. בדרך כלל יש להם גם עורכי דין מאוד חדים  כמו האדון שמדבר כאן ובקלות יתרה הוא יכול להשיג את הטלפון, עם כל הכבוד.

<היו"ר דוד רותם:>
שישיג.

<יעל קסטן רבסקי:>
אדוני, אם אפשר להעיר מספר הערות לעניין הפנייה לחייבים באמצעות מכשירים סלולריים. קודם כל, לא כתוב כאן בנוסח הזה ואין כל פירוט איך אפשר יהיה להבטיח שהפנייה היא רק לחייבים. הרבה פעמים אנשים מעבירים אמצעים סלולריים לבני משפחה, לרבות לילדים קטינים, וצריך להבטיח את זה. דבר נוסף שאנחנו צריכים לחשוב עליו הוא שיש הרבה חייבים שלא דוברים עברית אלא אמהרית, ערבית וכו', ויכול להיות שרק יהיה טלפון מההוצאה לפועל בלי שום אדם שדובר שפה אחרת זה יכול להיות מרתיע ומאיים. דבר שלישי, כשאנחנו מדברים על יצירת קשר עם חייבים אנחנו רוצים להבטיח שזה לא יהיה מצב שעובדים של ההוצאה לפועל יתחילו לפעול כמו פקידי גבייה של משרדי עורכי דין שמהיכרות שלנו איתם, יצירת קשר שלהם עם חייבים היא הרבה פעמים מאוד מאיימת ומאוד מטרידה.
<היו"ר דוד רותם:>
אנשי ההוצאה לפועל לא מאיימים.

<יעל קסטן רבסקי:>
אני מדברת על פקידי גבייה במשרדים ואנחנו רוצים להבטיח בדיוק מה תהיה- - - 

<דוד מדיוני:>
אנחנו לא פקידי גבייה.

<היו"ר דוד רותם:>
הם לא פקידי גבייה.

<שירן ברזילי-גלוטר:>
אני רק רוצה לחדד את המטרה. המטרה כאן היא באמת שירותית, היא לטובת החייב. הרבה פעמים יצא שכשמתקשרים לחייב ומודיעים לו על ההליכים הוא מכיר, הוא יודע. יש לו מענה אנושי. הוא פועל להסדרת החוב שלו. זה לחלוטין המטרה שלנו.

<יעל קסטן רבסקי:>
אז אנחנו נבקש בהקשר הזה שאם כבר מיידעים אז גם יידעו אותם בשיחה טלפונית על זה שהם יכולים לקבל ייעוץ משפטי ולמשל ליידע לגבי הלשכה לסיוע משפטי.
<היו"ר דוד רותם:>
ייעוץ משפטי -  אתם תיידעו את כל החייבים שהם יכולים לקבל אצלכם ייעוץ משפטי. ההוצאה לפועל לא צריכה להודיע לאף אחד על ייעוץ משפטי.

<יעל קסטן רבסקי:>
שוב אני אגיד רק בהקשר הזה שאם מתקשרים לחייבים ואומרים להם וחייבים לא יודעים מה לעשות אז עולה השאלה אם יינתן ייעוץ על-ידי אותם פקידים ויגידו להם אתם יכולים לעשות א', ב', ג', מדובר באנשים שהם לא ממש חזקים.

<שירן ברזילי-גלוטר:>
לא, לא. זה ממש לא הכוונה.

<יעל קסטן רבסקי:>
ואם כן, שלפחות תהיה הפנייה ויידוע ללשכה לסיוע משפטי שחייבים ידעו לאן הם יכולים לפנות בשביל לקבל סיוע.

<שירן ברזילי-גלוטר:>
הסעיף הבא באותו עמוד עוסק באבטחת מידע, סעיף קטן (4): "שר המשפטים יקבע הוראות לעניין פסקה (1), על מנת למנוע חשיפת כל מידע על זהות החייב בפני גורם שבתוספת או גורם מטעמו במסגרת העברת מספרי הטלפון כאמור באותו סעיף;
סעיף קטן (5) אין ביידוע טלפוני על הליכי הוצאה לפועל לפי סעיף קטן זה כדי להוות המצאה לפי החוק או כדי לגרוע מחובת המצאת אזהרה לפי סעיף 7."
הסעיף הבא אומר למעשה שסעיף קטן (ה) בטל. זה סעיף סודיות שהפכנו אותו לסעיף נפרד. הוא נמצא אצלכם בעמוד 10.

<אלעזר שטרן:>
פשוט העברנו את זה מסעיף קטן בתוך הסעיף הזה להיות סעיף נפרד שקובע חובת סודיות, שיהיה ברור שזה יחול על כל החוק ולא רק במסגרת סעיף ה- -  -

<שירן ברזילי-גלוטר:>
עמוד 10 סעיף 12. למעשה, הרחבנו את חובת הסודיות. 

"אחרי סעיף 81ב1 יבוא:

חובת סודיות  81ב2 מי שהגיע אליו מידע אליו מידע על חייב או זוכה לפי חוק זה לא יעשה בו כל שימוש ולא יגלה אותו לאחר, אלא במידה הנדרשת לביצוע הוראות חוק זה או על-פי צו של בית משפט."

<היו"ר דוד רותם:>
דב חנין, בבקשה.

<דב חנין:>
תודה, אדוני היושב-ראש. אני אנסה להיות מאוד מאוד תמציתי. אני, קודם כל, מתנצל שלא הייתי בדיונים הקודמים בחוק החשוב הזה בגלל אילוצים. אני רוצה בקצרה להביע את עמדתי וגם מה שלא מתקבל מעמדתי יירשם כהסתייגויות. אני אעשה את זה קצר.

אני מאוד מברך על המהלך של ביטול עונשי המאסר על החייבים. אני מאוד מודאג מהמהלך של הקמת מאגר החייבים המשתמטים. אני רואה בזה סכנה של רשימות שחורות מאוד מאוד בעייתיות. 
כיוון שאני מגיע לדיון הזה ממש בישורת האחרונה אני מבין שכל הנימוקים לכל הכיוונים כבר הושמעו כאן ואני לא רוצה לחזור על דברים שנשמעו בפני הוועדה. אבל אני מבקש שאם עמדתי המתנגדת למאגר, לעצם קיומו של מאגר החייבים, לא תישמע, לא תתקבל על-ידי הוועדה, שכל אחד ואחד מהסעיפים שמתייחסים למאגר החייבים, אנחנו נירשם - ואני אומר את הדברים בשמי ובשם סיעתי - כמתנגדים לאותו סעיף וזו תירשם כהסתייגות. תודה.
<היו"ר דוד רותם:>
תודה. רן, בבקשה.

<רן מלמד:>
רציתי לשאול האם המאגר הזה יהיה מפוקח על-ידי היחידה המתאימה במשרד המשפטים כי זה לא מופיע פה כפי שזה מופיע בחוקים אחרים, ואני חושב שזו נקודה ראשונה שצריך להביא אותה בחשבון. דבר שני, שאלות שנוגעות למי ישתמש במאגר ונוגעות, בין השאר, לנושא של מחיקת הפרטים שדנו בהם אבל חשוב למשל להגיד. יימחק מישהו מהמאגר אבל השם שלו כבר הוצא על-ידי חברת נתוני אשראי שתשתמש בו. אני יודע שאנחנו עובדים כרגע עם משרד המשפטים והמפקח על הבנקים על תיקונים שהם קשורים לחוקים אחרים שבעצם יאסרו לעשות שימוש, כמו בתעודת הזהות הבנקאית, בנתונים  האלה, כולל סנקציות פליליות וכספיות כבדות ביותר. אני מציע שאם רוצים לעשות מרשם מהסוג הזה סנקציות כאלו יוטלו על מי שיעשה שימוש שלא כדין. צריך להכניס את זה פה כבר עכשיו כסוג של בלם כי אני חושש שאחרת שהדברים לא יהיו.

נקודה נוספת, מחיקה של אדם מתוך המרשם נעשית על-פי שיקול דעתו של הרשם כפי שכתוב פה, אם הוא עומד בהסדרים. אם יש לאדם צו תשלומים של 40 או 50 תשלומים, באיזה שלב הוא יכול לבקש את המחיקה שלו מהמאגר?

<היו"ר דוד רותם:>
מיד.

<רן מלמד:>
בסוף הדרך או בתחילת הדרך?

<היו"ר דוד רותם:>
בתחילת הדרך.

<רן מלמד:>
זה לא מצוין כאן.

<היו"ר דוד רותם:>
לא, זה כן מצוין כי כתוב שברגע שהוא עומד בתשלומים אפשר למחוק אותו.

<רן מלמד:>
כתוב: החייב מקיים את ההוראות של צו התשלומים, אבל לא כתוב מתי זה יהיה.

<היו"ר דוד רותם:>
אז הוא מקיים. מקיים זה ברגע שהוא התחיל לקיים.

<רן מלמד:>
לכן, אני חושב שצריך פה לשים את הדברים מאוד ברור. אם אנחנו לוקחים את רוח הדברים שאתה מדבר עליהם, יושב-ראש הוועדה, ואני מקבל אותם, אני הייתי מבקש שהדברים יירשמו כתיקון בסעיף המתאים כדי שיהיה ברור. הרי ממילא יש את הסנקציה להחזיר אותו אז אם הוא מתחיל לשלם קודם כל תוציא אותו. זה אומר שהוא יכול גם לצאת תוך 24 שעות משם.

<דוד מדיוני:>
כן, אבל הסנקציה להחזיר אותו זה עוד הפעם להזמין אותו להתייצב ולטעון.

<רן מלמד:>
בטענה של האיזונים והבלמים אני חושב - - -

<היו"ר דוד רותם:>
זה בסדר, דב חנין ירשום על זה כהסתייגות.

<רן מלמד:>
אם אתם מוכנים לרשום על זה כהסתייגויות - - - 

<דב חנין:>
אני מבקש. אנא, אנחנו נרשום את זה כהסתייגות אם זה לא מתקבל.

<אלעזר שטרן:>
מעבר לנושא של המרשם עוד הסתייגות?

<דב חנין:>
מעבר לנושא של המרשם את הערתו של רן אם היא לא תתקבל אני מבקש שהיא תירשם כהסתייגות.

<שירן ברזילי-גלוטר:>
אנחנו דיברנו על זה אתמול. למעשה, הוראה דומה קיימת היום גם לגבי הטלת ההגבלות וזה עניין שבשיקול דעת. ברגע שהזוכה מבקש וה- - -

<היו"ר דוד רותם:>
זה לא ייכנס.

<רן מלמד:>
אבל ההגבלות הן לא פומביות כאלה כמו שאתם מכניסים למאגר. אגב, תוך כמה זמן אתם מתחייבים להסיר אותו מהרגע שניתנה?

<שירן ברזילי-גלוטר:>
דיברנו גם על זה אתמול. אמרנו שברגע שתתקבל ההחלטה תוך 24 שעות - - -

<היו"ר דוד רותם:>
אנחנו דיברנו על זה, אני לא רוצה לחזור על זה.
<יעל קסטן רבסקי:>
דיברו על זה שזה בנהלים. מבחינתנו, זה לא מספק - ההליך.
<רן מלמד:>
אתם אמרתם שאתם תקבעו את זה בנהלים וזה פשוט לא מספק. למה לא להכניס את זה כאן? זה לא מקובל, לכן אני מנסה להעלות את זה שוב, בבקשה. אם זה היה מקובל זה היה בסדר.

<דוד מדיוני:>
אפשר להגיד מילה?

<היו"ר דוד רותם:>
לא. תודה רבה לך. תמשיכי, בבקשה.

<שירן ברזילי-גלוטר:>
אני מקריאה עכשיו את הוספת סעיף 7ב2 שעוסק בקבלת מידע עדכני על כניסה לארץ. זה למעשה נמצא בסוף עמוד 2 שלכם.

"סעיף 3  אחרי סעיף 7ב1 לחוק העיקרי יבוא:
"מידע על כניסת חייב לארץ  סעיף 7ב2  סבר רשם ההוצאה לפועל, על יסוד בקשת הזוכה, כי לא ניתן לנקוט הליכי גבייה נגד החייב מאחר שנראה שהחייב נמצא מחוץ לישראל, הוא רשאי להורות למרשם האוכלוסין למסור לו עדכון על כניסת החייב לישראל, ובלבד שחלפו 45 ימים ממועד המצאת האזהרה לחייב...", אני מוסיפה פה בהמצאה מלאה כי הכוונה היתה להקביל את זה לסעיף של קבלת מידע,  "...והחייב הוא בעל יכולת המשתמט מתשלום חובותיו או שרואים אותו ככזה לפי סעיפים 7ג, 67(ד), 69יא(ד) או 69יג(ד); רשם ההוצאה לפועל יהיה רשאי להודיע לזוכה אם התקבל עדכון כאמור על כניסת החייב לישראל."
אני ממשיכה לסעיף 16, זה תיקון התוספת השנייה וזה בעמוד האחרון. "בתוספת השנייה לחוק העיקרי, בחלק א', אחרי פרט 21 יבוא: פרט 22".  למעשה, אנחנו מכניסים את מערכת ההוצאה לפועל כגורם שיכול למסור מידע והמידע הוא מספר תיק ההוצאה לפועל שפתח החייב כזוכה.

הסעיף הבא אחריו זה תיקון התוספת השלישית שמדבר על גורמים שהמנהל או הרשם יכולים לצוות עליהם למסור מידע על כתובת: "בתוספת השלישית לחוק העיקרי, בפרט 3, אחרי "רשויות מקומיות" יבוא "לרבות באמצעות גוף המספק לרשות המקומית שירותי ניהול מידע".

אני ממשיכה. תיקון פקודת המסים (גבייה) – סעיף 16. "בפקודת המסים (גבייה), סעיף 10 – בטל".


אנחנו מגיעים לסעיף התחילה והוראת השעה.
<היו"ר דוד רותם:>
אתה לא מדבר.

<יחזקאל סיבק:>
הערות ענייניות. 

<היו"ר דוד רותם:>
שמעתי כבר את כל ההערות הענייניות שלך אתמול.

<יחזקאל סיבק:>
אבל אדוני, אולי צריך גם מישהו שחי את החוק ביום יום. יש פה אנשים שאף אחד מהם, אדוני, לא מתנהל מול החוק ביום יום. זה תיאוריה על תיאוריה, אז אם אפשר כמה מילים גם בשם אלה שצריכים להפעיל את החוק.

<היו"ר דוד רותם:>
לא, לא. אתה כבר דיברת אתמול.

<יחזקאל סיבק:>
לא הייתי אתמול, אדוני. אני רוצה להתייחס לשתי נקודות קצרות טכניות.

<היו"ר דוד רותם:>
לא, אני צריך לגמור כי חברת הכנסת קול צריכה לצאת.

<יחזקאל סיבק:>
הכול בסדר. השאלה, אדוני, אם עושים את זה כדי לעבור על החוק ולהריץ אותו או שעושים את זה כדי לנהל חוק מול ההוצאה לפועל.

<מרב מיכאלי:>
אדוני היה צריך לבוא אתמול.

<יחזקאל סיבק:>
ההערות שלי הם בנושאים שעולים היום, והמטרה, חברת הכנסת מיכאלי, שיהיה חוק טוב. לא להריץ חוק שלא שווה.

<היו"ר דוד רותם:>
בסדר, שמענו אותך. קדימה, את רוצה לגמור בבקשה?

<שירן ברזילי-גלוטר:>
"בכפוף להוראות סעיף  קטן (ב), תחילתו של סעיף ביום ט"ז באייר התשע"ד (16 במאי 2014), (להלן – יום התחילה).". 
למעשה, הוראת השעה פוקעת ב-16 למאי. אנחנו רוצים להחיל את הוראת החוק החל מהתאריך הזה. לדעתי, אפשר לקבוע ביום של הפרסום, אלעזר.

<אלעזר שטרן:>
לא, יש איזושהי בעיה. כיוון שהוראת השעה פוקעת ב-15 למאי ויצביעו על החוק הזה הכי מוקדם ביום שני הקרוב ועד שיפרסמו אותו וכו' יהיה פער של מספר ימים. בשביל ליצור רצף נורמטיבי צריך ליצור איזשהו - - -. אפשר בניסוח הזה. אני גם התייעצתי עם היועצת המשפטית של הוועדה ומבחינתה הניסוח הזה הוא בהחלט תקין. אפשר לעשות גם דבר אחר ולקבוע שאם יוצאו צווים בין ביטול הוראת השעה לבין הכניסה לתוקף של ההסדר החדש הצווים האלה לא יבוצעו, צווי מאסר.

<יחזקאל סיבק:>
מי מוציא בכלל צווים? אתם מדברים על תיאוריות.
<היו"ר דוד רותם:>
אז אם אנחנו מדברים על תיאוריות נמשיך לדבר על תיאוריות. רק אתה חי את החוק הזה. רק לך, אף אחד לא יודע כלום.

<יחזקאל סיבק:>
היושבים בחדר הזה, אדוני, אני יכול למנות על כף יד את אלה שחיים את החוק הזה.

<אלעזר שטרן:>
עו"ד סיבק, לצורך העניין זה בכלל לא משנה אם יוצאו או לא יוצאו צווי מאסר. מבחינת המבנה של החוק אתה צריך ליצור רצף נורמטיבי ולהתייחס למספר הימים האלה שיש פער. אפשר בניסוח הזה, אפשר בניסוח אחר שאמרנו. 
<דלית זמיר:>
- - - נקבע את זה בנוסח איך נעשה - - -
<אלעזר שטרן:>
אבל העיקרון שייווצר איזשהו רצף שהמחוקק יתייחס ל - - -

<שירן ברזילי-גלוטר:>
"תחילתם של סעיפים 7, אב, 7ב2, 7ג, 69ד(ג) והתוספת השלישית לחוק העיקרי כנוסחם בסעיפים 1, 2, 3, 4, 5 ו-14 לחוק זה, בתום שנה מיום התחילה. ואולם, שר המשפטים רשאי לקבוע בצו מועד אחר לתחילתם של הסעיפים האמורים שהוא לפני המועד האמור".

אומרים לי כאן שהסעיף של המרשם - אנחנו יכולים להתחיל להפעיל אותו מפברואר הקרוב ואנחנו נתקן את הנוסח בהתאם.

<דוד מדיוני:>
ראשון לפברואר, תודה.

<שירן ברזילי-גלוטר:>
"הוראת שעה  בתקופה שמיום התחילה ועד תום שנתיים מהמועד האמור, יחולו הוראות סעיף 70 לחוק העיקרי, כנוסחו ערב יום התחילה על חוב מזונות שגובה המוסד לביטוח לאומי לפי חוק המזונות (הבטחת תשלום), התשל"ב-1972".
<עדי קול:>
רגע, הכנסנו - - -

<אלעזר שטרן:>
אני לא יודע, אבל האם קראנו את ה- - -?
<שירן ברזילי-גלוטר:>
זה מה שרציתי להגיד. לא הקראנו את הסעיף הזה.

<היו"ר דוד רותם:>
רבותי, תודה רבה. אני רוצה להצביע על הסתייגויות של דב.

<שירן ברזילי-גלוטר:>
יש את הסעיף של הדיווח לוועדה שהתווסף היום. "חובת דיווח לכנסת סעיף 66ח (א) שר המשפטים ימסור לוועדת החוקה חוק ומשפט של הכנסת אחת לשנה דין וחשבון על יישום הוראות פרק זה. הדיווח יכלול, בין השאר, פירוט לגבי כל אלה בשנה שאליה מתייחס הדיווח:

(1) כמה בקשות לרישום חייב במרשם החייבים המשתמטים הוגשו וכמה מתוכם אושרו;
(2) פרטיהם של כמה חייבים נמחקו ממרשם החייבים המשתמטים;
(3) משך הזמן הממוצע שחלף בין הרישום לבין המחיקה;
(4) היקף הגבייה בתיקים בהם נרשם החייב במרשם החייבים המשתמטים אל מול היקף הגבייה בתיקים בהם לא נרשם החייב במרשם האמור;" 
 -  וזה יהיה בהוראת שעה.

סעיף קטן (ב) אומר: "תקופת תוקפו של סעיף זה תהיה ארבע שנים מיום כניסתו לתוקף של חוק ההוצאה לפועל (תיקון מס' 43), התשע"ד-2014."

עוד הערה. המרשם - ציינו שיהיה פתוח לעיון הציבור באינטרנט ובעקבות ההערה של עו"ד וקס אנחנו מוחקים את המילה "אינטרנט".

<אורי מקלב:>
אני הייתי רוצה לבקש גם דיווח, להתייחס גם להודעות טלפוניות. אני חושב שזה דבר חשוב מאוד. הוא יכול להיות קריטי בנושא של המידע לאנשים בטלפונים, בהודעות טלפוניות. אני חושב שזה יעזור מאוד. לכן, גם דיווח בעניין הזה - האם נעשה והאם טילפנו.
<דוד מדיוני:>
אין בעיה.

<יעל קסטן רבסקי:>
וגם אם אפשר, אדוני, שיהיה גם תיעוד בתוך התיקים של אותם חייבים שאחר כך אפשר יהיה לעקוב אחרי זה מאחר וזה רק טלפוני. 

<קריאה:>
זה יימצא רק במסגרת הדיווח השנתי - - -

<מרב מיכאלי:>
אני רוצה לבקש משהו לפני ההסתייגויות. אני רוצה להציע תיקון נוסף לחוק, אם אנחנו כבר פה עוסקות בתיקון החוק. באותה הזדמנות חגיגית, ובאמת חגיגית, אני לא אומרת סתם, אני רוצה לבטל את סעיף 66א(6) – הגבלת עיכוב רישיון נהיגה.
<דוד מדיוני:>
ממש לא. 

<היו"ר דוד רותם:>
את מתחילה עכשיו מחדש עם סיפור חדש?

<קריאה:>
במסגרת האיזונים בוא נסגור את המערכת.

<היו"ר דוד רותם:>
תבקשי מדב להגיש את ההסתייגות הזו.

<מרב מיכאלי:>
אני יכולה להגיש בעצמי, לא?

<היו"ר דוד רותם:>
את לא יכולה להסתייג, את מציעה את החוק.

<מרב מיכאלי:>
לא, אני מציעה רק חצי מהחוק. אני עדיין יכולה ל - - -? זוהי הסתייגות שהיא לא על החלקים ה- - - 

<דוד מדיוני:>
זה לא קשור לחוק הזה.

<היו"ר דוד רותם:>
את רוצה לרשום הסתייגות נרשום לך הסתייגות, בבקשה.

<מרב מיכאלי:>
כן, בבקשה. תודה רבה.

<דב חנין:>
תודה, אדוני. אני מבין את אילוצי הזמנים פה של - - -

<קריאה:>
אלעזר,  זה הסתייגות לנושא חדש בכלל?

<קריאה:>
אי-אפשר להסתייג ממשהו שלא היה בחוק הזה.

<אלעזר שטרן:>
אם נציגי הממשלה או חברי הכנסת יטענו טענת נושא חדש החוק יעוכב. יצטרכו להעביר את זה לוועדת הכנסת שתחליט האם זה נושא חדש או לא. אם ועדת הכנסת תחליט שזה נושא חדש אז אי-אפשר  להכניס את זה, גם לא בהסתייגות. כל עוד אין החלטה של ועדת הכנסת שמדובר על נושא חדש אפשר להגיש את זה כהסתייגות. 
<דוד מדיוני:>
אתה רוצה שנעכב את הכול בשביל זה?

<היו"ר דוד רותם:>
אני לא רוצה לעכב שום דבר. אף אחד לא יטען פה נושא חדש.

<מרב מיכאלי:>
אתה חושש שזה יעבור בכנסת ובמליאה?

<דוד מדיוני:>
אני מתנגד בכלל לדון בזה עכשיו.

<היו"ר דוד רותם:>
היא רוצה לרשום הסתייגות, מותר לה. מותר לה לרשום הסתייגות כזו, אף אחד לא יטען נושא חדש.

<אלעזר שטרן:>
אני רק רוצה להביא את המשמעות. ככל שנטענת טענת נושא חדש לפי התקנון הוועדה לא יכולה להצביע על החוק. חייבים להעביר את זה - - -

<אורי מקלב:>
מי זכאי לטעון נושא חדש? האם חבר כנסת או גם ממשלה?

<אלעזר שטרן:>
גם חבר כנסת יכול לטעון. גם הממשלה יכולה לטעון טענה של נושא חדש.

<מרב מיכאלי:>
לא, אני לא מבקשת לטעון לנושא חדש, אני רק רוצה להעלות את זה כהסתייגות. אבל אם אתן פוחדות שזה יעבור בכנסת זה מעודד אותי.

<קריאה:>
אנחנו לא פוחדים מזה, אנחנו לא רוצים לעכב את החוק במליאה.

<קארין אלהרר:>
אני רק מבקשת, אדוני היושב-ראש, שכל הנהלים שעל פיהם תפעל ההוצאה לפועל בנוגע לחייבים משתמטים מתשלום חוב יובאו לידיעת הוועדה.

<היו"ר דוד רותם:>
בהחלט.

<קארין אלהרר:>
כל הנהלים שאתם מתכוונים לכתוב לפעולה, נהלי פעולה בהוצאה לפועל - - -

<דוד מדיוני:>
הם מפורסמים, אין בעיה.

<קארין אלהרר:>
אני רוצה שהם יוצגו בוועדה, בבקשה.

<דוד מדיוני:>
אין בעיה.

<קארין אלהרר:>
תודה.

<היו"ר דוד רותם:>
דב, בבקשה.

<דב חנין:>
תודה, אדוני היושב-ראש. אני מבין את אילוצי הזמנים של חברי הוועדה ולכן אנסח את ההסתייגויות שלי בצורה שתהיה גם ברורה ללשכה המשפטית וגם ממצה. אנחנו מבקשים, מכובדי היועץ המשפטי, שכל אחד ואחד מסעיפי וסעיפי המשנה של החוק שבהם יש אזכור להקמת מאגר חייבים משתמטים יימחק. כל אחת מההסתייגויות האלה היא הסתייגות נפרדת.
<אלעזר שטרן:>
זה נחשב כהסתייגות לנושא לפי התקנון.

<דב חנין:>
אוקיי, אבל אנחנו מבקשים שכל אחת מההסתייגות תיראה כ- - -

<אלעזר שטרן:>
הסתייגות לנושא – כל אחד מהתיקונים שמתחייב מ - - - נחשב  - - -
<דב חנין:>
מאה אחוז. ובנוסף לזה, ההסתייגות שרן מלמד אמר. הוא יכול לנסח את זה במשפט פעם נוספת.

<רן מלמד:>
איזה מהן?

<דב חנין:>
 את האחרונה. אני מוכן להצטרף גם לנוספות.

<רן מלמד:>
השימושים במאגרים על-ידי גופים חיצונים - צריך להתנות אותו בסנקציה פלילית. השימוש בנתונים מתוך המאגר על-ידי גוף שהוא חיצוני למערכת אם היא תיעשה תכלול סנקציה פלילית וקנס בסכום.
<אלעזר שטרן:>
דהיינו, שיהיה אסור לו להשתמש?

<רן מלמד:>
נכון.
<דבי גילד-חיו:>
יש סעיף שאומר שאסור להשתמש אז הוא אומר שתהיה סנקציה פלילית למי שכן - - -

<אלעזר שטרן:>
למי יהיה אסור להשתמש? אני לא הבנתי את הנקודה. אם כל אחד יכול לגשת ולקבל מידע מהמרשם אז על מי תחול הסנקציה הפלילית?

<רן מלמד:>
ברגע שהשם נמחק מהמאגר אסור לך להשתמש בנתונים יותר. זה כמו שאנחנו עושים עכשיו בנושא תעודת הזהות הבנקאית, בדיוק אותו דבר.

<אלעזר שטרן:>
ברור שהוא עושה בזה שימוש לא לצורך הסיבה שהוא הוציא. אם מותר לו להוציא לצורך משהו אז - - - 

<רן מלמד:>
מה שצריך לוודא הוא שמהרגע שהשם נמחק מהמאגר לא יוכל מישהו  - - -

<אלעזר שטרן:>
אה, מהרגע שהוא נמחק.

<רן מלמד:>
כמובן. לא יוכל מישהו לעשות. הרי מה משמעות המאגר הזה?

<עדי קול:>
אתה צודק.

<היו"ר דוד רותם:>
טוב. דב, עוד משהו?
<דב חנין:>
לא.

<היו"ר דוד רותם:>
זהו. חבר הכנסת מקלב, גם לך יש הסתייגות.

<מרב מיכאלי:>
אני רק מוודאת שמה שיקבלו במאגר - א', סיכמנו שזה יהיה ביום למחרת.
<קריאה:>
אמת.

<מרב מיכאלי:>
 שנית, זה רק תשובה בינארית  - כן או לא, כאילו נמצא או לא נמצא. 
<קריאות:>
נכון.

<מרב מיכאלי:>
 לא מקבלים פרטים על החשבון - - - 

<ענת הר אבן:>
תאריך הכרזה, מתי הוא הוכרז. 
<קריאה:>
מה שכתוב בחוק.

<מרב מיכאלי:>
אבל לא שום פרטים על התיק שלו.

<דוד מדיוני:>
לא. 

<היו"ר דוד רותם:>
לא. 

<מרב מיכאלי:>
לא סכומים ולא שום דבר אחר.

<קריאה:>
אבל עדיין מרב, חייבים לוודא שברגע שהוא נמחק, מי שקיבל את הנתונים אסור יהיה לו להשתמש.

<דורית ואג:>
ענת, את עושה כך, הפרוטוקול לא שומע. תגידי לא.

<דבי גילד-חיו:>
זה דווקא כאילו פועל עוד לרעת החייבים. יכול להיות שבן אדם שיש לו בסך הכול 10,000 שקל חוב לא יעשו איתו עסקאות, לא ייתנו לו הלוואות, לא ייתנו לו משכנתאות - - - 

<היו"ר דוד רותם:>
תודה. סליחה, אני מבקש לשמוע עכשיו את ההסתייגויות של חבר הכנסת מקלב. בבקשה, אדוני.

<אורי מקלב:>
תודה רבה, אדוני היושב-ראש. אני חייב להגיד ביושר ובשקיפות מלאה שאם לא ההבנות שהגענו בחוק הזה, הייתי מצביע נגד החוק הזה,  כולל נגד המרשם, ועוד. אבל חשוב לציין גם לחבר הכנסת דב חנין שכל נושא המרשם, איך שהוא נכנס הוא לא מה שיוצא. הוא בהרבה הרבה סייגים מאוד מאוד אקוטיים שפעלו חברי הכנסת והמציעים מול הממשלה והממשלה באמת גילתה גמישות מיוחדת בעניין הזה. לכן, אנחנו היום לא יכולים. יש יושר גם בפעילות הציבורית ואנחנו לא יכולים היום, לאחר שאנחנו קיבלנו וקיבלו את הדרישות שלנו, לבוא ולהגיד שאנחנו מצביעים נגד החוק, הגם שאם זה היה תלוי בי הייתי מגיש הסתייגות נגד כל המאגר ומצביע גם נגדו וזה אחד מהדברים. לכן, אני חושב שזה גם מההגינות. אני מבין אותך, חבר הכנסת דב חנין שבאת עכשיו וציינת את זה ביושר. אתה אומר את הדברים בהסתכלות מלמעלה עכשיו ואומר: אני בכלל נגד המאגר. אבל אתה גם יודע שכאשר חוק ממשלתי מגיע הוא היה יכול גם להגיע אחרת. זה לא צריך למנוע ממך. 
בכל אופן, אני מבקש להגיש שתי הסתייגויות. האמת, הן פורמאליות. תקנון הכנסת לא מאפשר לדבר במליאה אם מבקשים רק רשות דיבור, רק כמה דקות, חמש דקות. מכיוון שאני חושב שיש לנו מה להגיד בחוק הזה מעבר לארבע או חמש הדקות אני מבקש להגיש שתי הסתייגויות: האחת היא בנושא הסכום המינימאלי שנכנסים למאגר - 10,000 שקל, כפי שסוכם פה. אני כן רוצה לבקש לקבל את הצעת הממשלה המקורית, הצעת הביניים, של 5,000 שקל, אבל זה החוב בעצמו בלי כל התוספות - זו הסתייגות אחת. 
הסתייגות שנייה היא לא בדיוק מה שרן מלמד אומר, אבל אני חושב שהשימוש במאגר צריך להיות רק לצורך עסקי בלבד. זה צריך להיות בחוק. גם בקשת הכניסה למאגר והשימוש בנתונים שיש במאגר הם רק לצורך עסקי. איך אני אאכוף את החוק הזה ואיך זה יהיה אני לא יודע. אבל אני חושב שהוא גם דבר נכון. בסופו של דבר, דיברנו על זה ולא קיבלנו תשובה מוחצת איך אני מונע מאנשים שהם נכנסים למאגר הזה לא לצורך שום היכרות עסקית או כלכלית אלא לדברים ולשימושים אחרים. לכן, אני חושב שההסתייגות הזאת צריכה להיות – שהכניסה למאגר, השימוש בתנאי המאגר, היא רק לצורך עסקי.

<אברהם מיכאלי:>
איך אתה יכול למנוע את זה?

<אורי מקלב:>
אני לא משפטן, כהסתייגות.

<היו"ר דוד רותם:>
את רוצה לרשום הסתייגות?

<מרב מיכאלי:>
אני מוכנה לוותר על ההסתייגות שלי בשביל לא לעכב את החוק ולפתוח במשא ומתן לגבי התיקון הזה. אני מצטרפת להסתייגויות של חבר הכנסת מקלב.

<אברהם מיכאלי:>
דודו, אני מצטרף להסתייגויות, נוכל לדון גם למעלה אפילו סיעתי.

<היו"ר דוד רותם:>
אתה מצטרף להסתייגות. אין בעיה, תודה.

רבותי, אני מעלה להצבעה את ההסתייגויות של חבר הכנסת דב חנין. מי בעד ההסתייגות של דב חנין? מי נגד ההסתייגויות של חנין? תודה רבה.

הצבעה
בעד – 2
נגד –  3

ההסתייגויות לא התקבלו.
<היו"ר דוד רותם:>
ההסתייגויות לא אושרו והן יעלו למליאה.

מי בעד ההסתייגויות של חבר הכנסת מקלב? שניים. מי נגד? שלושה.

הצבעה
בעד – 3
נגד – 3

ההסתייגויות לא התקבלו.

<היו"ר דוד רותם:>
ההסתייגויות לא התקבלו והן יעלו למליאה.

<אברהם מיכאלי:>
אני חושב שספרת לא נכון. היו שלושה. למקלב יש שלושה תומכים. שני מיכאלי למקלב.
<אלעזר שטרן:>
אז שלושה, זה נופל בכל מקרה.

<אורי מקלב:>
שלושה בעד, שלושה נגד. זה נופל.

<היו"ר דוד רותם:>
זה נופל. זה עולה למליאה.

אני מצביע על החוק. רבותי, מי בעד אישור החוק ירים את ידו? מי נגד? אין. אחד נמנע.

הצבעה
בעד – 6
נגד – אין

נמנעים – 1

הצעת חוק ההוצאה לפועל (תיקון מס' 43), התשע"ד-2014, אושרה להעלאה לקריאה שנייה ושלישית.
<דב חנין:>
נמנע.

<היו"ר דוד רותם:>
תודה רבה. החוק התקבל לקריאה שנייה ושלישית.
תודה רבה לכם. רבותי, הישיבה נעולה.
<הישיבה ננעלה בשעה 12:05.>
